贈日者馮鼎山
作者：宋蒲壽宬
朝代：宋

paragraphs: 馮君胸中爛星斗，測人窮達誰與偶。
得錢便據青旗亭，北斗還堪把漿酒。
醉來訪我梅花傍，索飲哦詩恣狂吼。
平生許予皆公侯，大軸長篇玩盈手。
不言于麓神仙人，泣雨滂沱氣填口。
與君生長醉鄉國，借箸前籌爲君剖。
東坡固類韓昌黎，伯倫何如畢吏部。
何處有酒三百壺，姓字甘書酒人簿。
畏死安能抱仁義，貪生不解推子午。
酒星此去住何宫，相從且作糟丘主。